Stanovisko
vlády Slovenskej republiky 
k návrhu skupiny poslancov Národnej rady Slovenskej republiky na vyslovenie nedôvery podpredsedovi vlády Slovenskej republiky Robertovi Kaliňákovi, 
poverenému riadením Ministerstva vnútra Slovenskej republiky 
(tlač 157)


Návrh skupiny poslancov Národnej rady Slovenskej republiky na vyslovenie nedôvery podpredsedovi vlády Slovenskej republiky Robertovi Kaliňákovi, poverenému riadením Ministerstva vnútra Slovenskej republiky, vláda Slovenskej republiky dva týždne po tom, ako Národná rada Slovenskej republiky zamietla obdobný návrh na vyslovenie nedôvery ministrovi vnútra, vníma ako vytváranie  zlého mena Slovenskej republiky počas predsedníctva Slovenskej republiky v Rade Európskej únie.
Minister vnútra Slovenskej republiky Robert Kaliňák počas svojho pôsobenia podporuje boj proti daňovým podvodom, vznikla „Daňová kobra“, ktorá tomuto štátu zachránila takmer 90 miliónov eur na nevyplatených vratkách DPH. Ministerstvo vnútra Slovenskej republiky a Ministerstvo financií Slovenskej republiky sa pričinili v posledných rokoch o to, aby sa na Slovensku účinnejšie bojovalo s daňovými podvodmi, prijali sa nové opatrenia a nová legislatíva, čo viedli k zvýšeniu výberu DPH o viac ako 2,5 miliardy eur. Pod jeho vedením bol prijatý zákon o verejnom obstarávaní a bolo rozbehnuté elektronické trhovisko, kde počas rok a pol dlhej prevádzky bola úspora 85 miliónov eur. Za toto obdobie nebola jediná podozrivá kauza v súvislosti s verejným obstarávaním a Ministerstvo vnútra Slovenskej republiky nakupuje o tretinu lacnejšie ako sú trhové ceny. Skúsenosti a prax ukázali, že pod vedením Roberta Kaliňáka má Ministerstvo vnútra Slovenskej republiky aj polícia najlepšie výsledky v histórii samostatného Slovenska, ktoré dnes patrí medzi najbezpečnejšie krajiny Európy.

Informácie, ktoré prináša opozícia, už niekoľkokrát vysvetlil pred svojimi koaličnými partnermi, ale aj priamo médiám, a tým podozrenia jasne argumentmi a dôkazmi vyvrátil. 

Na základe uvedeného vláda Slovenskej republiky

n e s ú h l a s í
s návrhom skupiny poslancov Národnej rady Slovenskej republiky na vyslovenie nedôvery podpredsedovi vlády Slovenskej republiky Robertovi Kaliňákovi, poverenému riadením Ministerstva vnútra Slovenskej republiky.

